Får tømme 10.000 liter vin i sluket mot betaling
Vinmonopolet har inngått egen spesialavtale med Vann- og avløpsetaten i Oslo.  Over Operaen, i øyehøyde med Munch-logoen i Bjørvika, sitter tjue mennesker i hvite frakker og spytter i nedfelte vasker. Lukten slår imot en. Syv typer champagne er på menyen før lunsj. Det snurres og surkles. «Femmer fra meg», roper en. «Syv her», kontrer sidemannen. Champagnen kan gjerne smake tusen kroner eller 200, det spiller ingen rolle. Dagens oppdrag er å finne en til «500 kroner, lagret minst 12 måneder på bunnfall». Og alle munnfuller på veien dit, forsvinner ned rørene i Bjørvika, takket være en spesialavtale med Vann- og avløpsetaten i Oslo. Må samle opp rester Alkoholen inneholder nemlig så mye organisk grums at det kan skade både Oslofjorden, avløpssystemet og slam som brukes i jordbruket. Derfor må det renses. Det betaler nå Vinmonopolet for. De virkelig store industrivirksomhetene i byen har egne renseløsninger. Enorme kamre holder tilbake partikler som flyter og synker, før utslipp. I tillegg må de betale ekstra for å rense avløpsvannet i kommunens renseanlegg, slik at ikke du og jeg skal få høyere vann- og avløpsgebyr. Mindre bedrifter derimot, som barer med sporadisk behov for å kaste dårlig øl eller utgåtte produkter, må selv ta med rester til Bekkelaget renseanlegg. Vinmonopolet er aller første bedrift til å inngå egen avtale om å få tømme restene direkte i sluket. Vann med sukker I dag smaker 20 ferskinger i hovedkontoret i Bjørvika. De er selv til bedømming. Tidligere har de vært gjennom både teoriprøve og grunnsmakstest, blant annet smaking av vann tilsatt salt, sukker og syre. De som består, sluses videre til 12-dagers prøving av øl og vin. Målet er å komme seg gjennom nåløyet og bli del av en eksklusiv gruppe. De mest lovende ganene kan nemlig bli dommere i sensorisk prøveinstans (SPI). I dag finnes bare 12 slike dommere i hele landet. Betaler gebyr for å spytte Alle viner som vil inn i basisutvalget, det du garantert finner på polet, må gjennom disse dommerne i SPI. Det betyr svært gode penger for grossisten. Men prosessen skal være redelig. EU gir oss lov til å ha vinmonopol i Norge, hvis det ikke diskriminerer aktører. Derfor skjer bedømmingen i byggets aller helligste, laboratoriet. Her følges samme strenge regler som på et sykehus- eller dopinglaboratorium. Det var en lab-kontrollør som plutselig lurte på hva de ansatte gjorde med restene. Slo de det bare rett ut i sluket? Vinmonopolet hadde ikke tenkt på det selv, ikke kommunen heller, viste det seg. Problemstillingen var helt ny. De hadde flere møter og sto til slutt igjen med et tall: Antall liter Vinmonopolets hovedkontor får lov til å kaste daglig. Derfor sitter SPI-sjef Steffen Solem én gang i året og teller. Til sammen har hovedkontoret lov å spytte ut maks 10.000 liter i året. Ikke mer enn 375 liter hver dag. Bare menn Dommerne bak dagens utslipp er fem menn i voksen alder, til tross for at kvinner visstnok har noe bedre sanseapparat, ifølge Solem. Det røde lyset utenfor døren er tent. Inne på laboratoriet er det hvitt og stille. Vegger, plater og tak har farge som ikke skal ta eller gi farge til vinen. Fargetemperaturen i rommet tilsvarer dagslys. Møysommelig plotter dommerne inn fargedybde, duft, munnfølelse, fruktkvalitet og kompleksitet. Prøvene serveres blindt og i ulik rekkefølge. De skal ikke påvirkes av bismak eller noe som kan dras videre til neste vin. Egne smakspreferanser er irrelevante. Aftershave er fy-fy – I SPI er måleinstrumentene mennesker. Bruksmessig er de underlagt samme krav, sier Solem. Det betyr rigid kontroll: Alle flaskene leveres i et rom låst for dommerne. Prøvene serveres gjennom en egen dør. Vaskemaskinen som vasker glassene er dyr og testet gjentatte ganger. Ingenting er overlatt til tilfeldighetene. I alle fall ikke temperaturen, som er overlatt til en liten boks i hjørnet. Dommerne selv er eksperter så lenge de fungerer. Hvis en blir syk eller plutselig smaker annerledes, blir vedkommende tatt ut. Det har skjedd. – Altså, de er jo mennesker, ikke sant? Hvis en av dem krangler med samboeren, kan det påvirke, sier Solem. Det samme kan kaffe og rare frokoster. Den indre justisen henger tungt, sier Solem. Men ikke mye annet. Rommet skal være fritt for lukt. – Aftershave er fy-fy, sier han, og legger til: – Jeg har nok tatt på meg litt for mye i dag. Jeg får alltid kritikk for det. Ingen vinklubb Hvis avviket mellom dommernes vurderinger er for høyt etter en runde, gjør de en ny bedømmelse. Er det fortsatt for høyt, må de analysere hva som gikk galt. De skriver rapport og holder seminar. – Dette er ikke vinklubb, altså, sier Solem. Helt til slutt må de slå ut alt. – Og vi har selvsagt ikke lov til å svelge når vi smaker. – Nei. – Vi kan kjøre bil etterpå. Det har vi sjekket. – Ok. – Så selv om dommerne sitter her en hel dag, med opp mot hundre ulike prøver, så kan de faktisk kjøre bil etterpå. – Er det noen som kjører bil hjem? Alle rister på hodet.
Vinmonopolet har inngått en spesialavtale med Vann- og avløpsetaten i Oslo for å kunne spytte og kaste alkohol direkte i avløpet. De kan kaste maks 10.000 liter alkoholrester i avløpet i året og betaler for behandling av det forurensede avløpsvannet. Andre bedrifter har egne renseanlegg, eller de må samle opp rester og ta med til kommunens renseanlegg.